ประกาศกรุงเทพมหานคร เรื่อง การแบ่งส่วนราชการภายในหน่วยงานและการกำหนดอำนาจหน้าที่ ของส่วนราชการกรุงเทพมหานคร (ฉบับที่ 71)

ประกาศกรุงเทพมหานคร
ประกาศกรุงเทพมหานคร
เรื่อง
การแบ่งส่วนราชการภายในหน่วยงานและการกำหนดอำนาจหน้าที่
ของส่วนราชการกรุงเทพมหานคร
(ฉบับที่ ๗๑)
 

โดยที่คณะกรรมการข้าราชการกรุงเทพมหานคร
ได้มีมติในการประชุม ครั้งที่ ๙/๒๕๕๑ เมื่อวันที่ ๒๐ ตุลาคม ๒๕๕๑
อนุมัติปรับปรุงโครงสร้างและกรอบอัตรากำลัง
โดยให้ยกฐานะโรงพยาบาลหนองจอกเป็นส่วนราชการที่มีฐานะสูงกว่ากอง และ
สำนักงานราชเลขานุการในพระองค์กองกิจการในพระองค์สมเด็จพระบรมโอรสาธิราชฯ
สยามมกุฎราชกุมาร ได้มีหนังสือที่ พว ๐๐๐๕.๑/๗๗๙ ลงวันที่ ๑๕ มีนาคม ๒๕๕๒
แจ้งว่าได้นำความกราบบังคมทูลสมเด็จพระบรมโอรสาธิราชฯ สยามมกุฎราชกุมารทราบฝ่าละอองพระบาทแล้ว
ทรงพระกรุณาโปรดเกล้าฯ พระราชทานชื่อโรงพยาบาลหนองจอก ว่า เวชการุณย์รัศมิ์
(เวด - ชะ - กา - รุน - รัด) มีความหมายว่า
การรักษาอันสว่างไสวในความรักความกรุณา

อาศัยอำนาจตามความในมาตรา ๖๐ แห่งพระราชบัญญัติระเบียบบริหารราชการกรุงเทพมหานคร
พ.ศ. ๒๕๒๘ จึงให้แก้ไขเพิ่มเติมประกาศกรุงเทพมหานคร เรื่อง
การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
ลงวันที่ ๓๑ ตุลาคม พ.ศ. ๒๕๒๘ โดยยกเลิกความในข้อ ๑๑ แห่งประกาศกรุงเทพมหานคร
เรื่อง การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
ลงวันที่ ๓๑ ตุลาคม พ.ศ. ๒๕๒๘ ซึ่งแก้ไขเพิ่มเติมโดยประกาศกรุงเทพมหานคร เรื่อง
การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
(ฉบับที่ ๔๖) ลงวันที่ ๒๔ มิถุนายน พ.ศ. ๒๕๔๕ (ฉบับที่ ๖๘) ลงวันที่ ๓๐ ธันวาคม
พ.ศ. ๒๕๕๑ และให้ใช้ความต่อไปนี้แทน
ข้อ ๑๑ สำนักการแพทย์ มีส่วนราชการ ดังต่อไปนี้
(๑) สำนักงานเลขานุการ
(๒) กองวิชาการ
(๓) วิทยาลัยพยาบาลเกื้อการุณย์
(๔)
วิทยาลัยแพทยศาสตร์กรุงเทพมหานครและวชิรพยาบาล
(๕) โรงพยาบาลกลาง
(๖) โรงพยาบาลตากสิน
(๗) โรงพยาบาลเจริญกรุงประชารักษ์
(๘) โรงพยาบาลหลวงพ่อทวีศักดิ์ ชุตินฺธโร อุทิศ
(๙) โรงพยาบาลเวชการุณย์รัศมิ์
โดยมีหน้าที่ความรับผิดชอบเกี่ยวกับการให้บริการบำบัดรักษาผู้ป่วย
การส่งเสริมสุขภาพอนามัยและป้องกันโรค การฟื้นฟูสุขภาพและสมรรถภาพส่งเสริม
สนับสนุน ค้นคว้าและวิจัยทางการแพทย์
ปฏิบัติงานร่วมกันหรือสนับสนุนการปฏิบัติงานของส่วนราชการอื่นที่เกี่ยวข้องหรือได้รับมอบหมาย
และปฏิบัติหน้าที่อื่นที่เกี่ยวข้อง
(๑๐) โรงพยาบาลลาดกระบังกรุงเทพมหานคร
(๑๑) โรงพยาบาลราชพิพัฒน์
(๑๒) โรงพยาบาลสิรินธร
(๑๓) ศูนย์บริการการแพทย์ฉุกเฉินกรุงเทพมหานคร
(ศูนย์เอราวัณ)
โดยมีหน้าที่ความรับผิดชอบเกี่ยวกับบริหารจัดการระบบบริการการแพทย์ฉุกเฉินในเขตกรุงเทพมหานคร
เป็นศูนย์รับแจ้งเหตุและสั่งการ ให้คำปรึกษาแนะนำ ด้านปฏิบัติการการแพทย์ฉุกเฉิน
และให้บริการสายด่วนทางการแพทย์
เป็นศูนย์กลางประสานงานและพัฒนาเครือข่ายเพื่อสนับสนุนการปฏิบัติการทางการแพทย์ฉุกเฉินทั้งในสถานการณ์ปกติ
และกรณีสาธารณภัย อุบัติเหตุ อุบัติภัย
และวินาศกรรมตามกฎหมายว่าด้วยการป้องกันและบรรเทาสาธารณภัย
รวมถึงภัยจากการก่อการร้าย ศึกษา วิจัย จัดทำสถิติข้อมูล และสารสนเทศ
เผยแพร่ประชาสัมพันธ์ พัฒนาคุณภาพและมาตรฐานระบบบริการการแพทย์ฉุกเฉิน
การบริหารจัดการด้านการเงินในระบบการให้บริการการแพทย์ฉุกเฉิน
และปฏิบัติหน้าที่อื่นที่เกี่ยวข้อง

ทั้งนี้
ให้มีผลตั้งแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ
ณ วันที่ ๓ กรกฎาคม พ.ศ. ๒๕๕๒
สุขุมพันธุ์
บริพัตร
ผู้ว่าราชการกรุงเทพมหานคร
















ปริยานุช/ผู้จัดทำ
๑๙
สิงหาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๑๑๐ ง/หน้า ๖๙/๖ สิงหาคม ๒๕๕๒